Diari Oficial de la Generalitat Valenciana


Sumari del DOGV 7779, del 11-05-2016 (2016/2924)

RESOLUCIÓ d'11 d'abril de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 52/15-AIA Los Montesinos.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7779

Data del DOGV
:   11-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2924


Data del document
:   11-04-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ d'11 d'abril de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 52/15-AIA Los Montesinos. [2016/2924]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 52/15-AIA Los Montesinos.  
  
  
«Declaració d'impacte ambiental  
Expedient: 03-5126-APL-D.  
Títol: Gestor de residus, centre de recepció i descontaminació de vehicles fora d'ús.  
Promotor: Desguace Lorente, SL.  
Autoritat substantiva: Ajuntament de Los Montesinos.  
Localització: c/ Rojales 9-B, polígon industrial Levante II, Los Montesinos (Alacant).  
  
Descripció del projecte  
L'objecte d'aquest projecte és l'obtenció de la llicència ambiental per a la legalització de l'activitat «gestor de residus, centre de recepció i descontaminació de vehicles fora d'ús», d'acord amb la Llei 2/2006, de 5 de maig, de Prevenció de la Contaminació i Qualitat Ambiental, vigent en el moment d'iniciar aquest procediment.  
  
Segons indica el projecte, l'activitat s'exercirà en una parcel·la de 1.951,40 m², situada al carrer de Rojales, 9-B, Los Montesinos, Alacant, al polígon industrial Levante II. Compta amb una edificació ja existent que consisteix en una nau industrial de 420 m² construïts. Presenta estructura metàl·lica amb coberta a dues aigües i tancaments de bloc de formigó prefabricat. En l'interior s'ubicaran els lavabos i les oficines, i la resta de la nau es dedicarà a l'emmagatzematge de peces i recanvis procedents dels vehicles descontaminats. Sobre les oficines es construeix un entresolat destinat també a magatzem. La nau disposa de subministrament d'aigua potable, energia elèctrica i connexió al clavegueram.  
  
En el pati annex a la nau, s'habilitarà una zona coberta de 64 m² d'estructura metàl·lica sense tancaments, destinada a la descontaminació de vehicles fora d'ús (VFU) i a l'emmagatzematge de residus perillosos (RP).  
La instal·lació es condicionarà de la manera següent:  
- La solera de tota la zona exterior serà de formigó.  
- Zona de recepció de vehicles: situada a l'entrada de les instal·lacions, disposarà de superfície adequada a la quantitat de vehicles a emmagatzemar, arqueta d'arreplega de vessaments, canalització per a l'arreplega d'aigües pluvials i pendents adequats que n'afavorisquen l'arreplega.  
- Zona de descontaminació de vehicles: al llarg d'aquesta zona es disposarà una canaleta d'arreplega de vessaments que desembocarà en una arqueta estanca. Comptarà amb sistemes d'elevació de vehicles i d'extracció de fluids per mitjà d'aspiració o gravetat.  
- Zona d'emmagatzematge de residus perillosos: es dotarà de contenidors i depòsits apropiats per a emmagatzemar separadament els components o fluids perillosos retirats dels VFU. Disposarà de cubeta de retenció de líquids en cas de fugues o vessaments dels recipients.  
  
- Zona de vehicles descontaminats: comptarà amb pendents adequats per a l'arreplega de les aigües pluvials que, prèviament al seu abocament al clavegueram, passaran per un separador d'hidrocarburs.  
La zona d'emmagatzematge de pneumàtics inclourà sistemes de protecció contra incendis i contra apilaments excessius. Haurà de complir les condicions tècniques establides en la seua normativa específica.  
La distribució de la instal·lació es detalla en els plans adjunts al projecte.  
  
Procés industrial  
L'activitat consistirà en la recepció i descontaminació de vehicles fora d'ús per a la venda posterior de les peces útils obtingudes i de la ferralla generada.  
Els vehicles seran arreplegats amb vehicles de l'empresa o traslladats al centre per particulars. Les etapes del procés seran les següents:  
  
- Recepció i emmagatzematge del vehicle: examen preliminar del vehicle recepcionat. Si és el cas, reparació o substitució de peces.  
- Descontaminació: extracció dels components o substàncies de caràcter perillós (bateria, oli, filtres, anticongelant, etc.) i emmagatzematge en contenidors o depòsits apropiats en la zona d'emmagatzematge de RP.  
- Desballestament i retirada de peces útils: desmuntatge i classificació de tots els elements aprofitables del vehicle (fars, llunes, taulers de control, tubs de fuga, motor, caixa del canvi, part de la carrosseria, portes, etc.).  
- Emmagatzematge del cos: una vegada que el xassís ja està desballestat, s'emmagatzema en l'esplanada destinada a aquest fi fins a la seua retirada per part d'un gestor autoritzat. Els vehicles romandran apilats. Es premsaran mitjançant una premsa mòbil proporcionada per l'empresa fragmentadora.  
En l'interior de la nau, s'emmagatzemaran classificades les diferents peces recuperades dels vehicles descontaminats.  
Els residus gestionats per l'activitat són els vehicles al final de la seua vida útil (16 01 04\*).  
Segons el projecte, els residus generats per l'activitat, classificats segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, seran els següents:  
13 02 05\* Olis minerals no clorats de motor, de transmissió mecànica i lubricants.  
13 02 06\* Olis sintètics de motor, de transmissió mecànica i lubricants.  
13 07 01\* Gasoil.  
13 07 02\* Gasolina.  
14 06 01\* Clorofluorocarburs, HCFC, HFC (fluid d'aire condicionat).  
15 02 02\* Absorbents, materials d'absorció (filtres de combustibles) contaminats.  
16 01 03 Pneumàtics fora d'ús.  
16 01 06 Vehicles al final de la seua vida útil que no contenen líquids ni components perillosos.  
16 01 07\* Filtres d'oli.  
16 01 11\* Sabates de fre que contenen amiant.  
16 01 12 Sabates de fre diferents de les 16 01 11.  
16 01 13\* Líquid de frens.  
16 01 14\* Anticongelants que contenen substàncies perilloses.  
16 01 21\* Components perillosos diferents dels especificats en els codis 160107 a 160111 i 160113 i 160114 (filtres de combustible).  
  
16 06 01\* Bateries de plom.  
20 01 01 Paper i cartó.  
20 03 01 Mescles de residus municipals.  
La maquinària que intervindrà en el procés industrial serà un carretó elevador, un elevador hidràulic, un sistema d'extracció de fluids per mitjà d'aspiració o gravetat, maquinària diversa i ferramentes portàtils. L'energia a utilitzar serà l'elèctrica.  
Els residus municipals es depositaran en contenidors apropiats i seran traslladats als punts d'arreplega. Els residus perillosos seran arreplegats per gestors autoritzats.  
S'estima una capacitat de tractament de 600 vehicles a l'any. No obstant això, serà l'òrgan amb competències en matèria de gestió de residus el que determine a capacitat de tractament de la instal·lació.  
El procés s'ajustarà al que estableix el Reial Decret 1383/2002, de 20 de desembre, sobre gestió de vehicles al final de la seua vida útil.  
  
Tramitació administrativa  
Amb data 15 de maig de 2015, es va rebre un ofici de l'Ajuntament de Los Montesinos que remetia l'expedient de sol·licitud de llicència ambiental per a l'activitat «gestor de residus, centre de recepció i descontaminació de vehicles fora d'ús», a fi d'obtindre la declaració d'impacte ambiental ordinària preceptiva i prèvia a la concessió de la llicència. L'expedient consta de: projecte tècnic, estudi d'impacte ambiental (EIA) i documentació administrativa, la qual inclou el certificat de compatibilitat urbanística.  
En data 1 de setembre de 2015, es requereix al promotor i a l'Ajuntament l'esmena de deficiències respecte de la documentació presentada.  
El 19 de novembre de 2015, el promotor respon al requeriment efectuat esmenant les deficiències pel que fa a la documentació tècnica.  
  
El 26 de gener de 2016, es rep documentació que inclou el certificat de la informació pública realitzada. En aquest s'indica que el dit tràmit es va dur a terme per un període de trenta dies mitjançant la publicació en el Butlletí Oficial de la Província d'Alacant número 230, de data 30 de novembre de 2015, l'exposició al tauler d'edictes de l'Ajuntament i la pàgina web municipal. Transcorregut el dit termini, no s'hi han presentat al·legacions.  
  
Consideracions ambientals  
Consultat el visor web intern de cartografia de la CITMA, no s'observen afeccions ambientals destacables.  
L'informe emés per l'Ajuntament indica que l'activitat s'emplaçarà en sòl compatible amb les ordenances municipals i els plans d'ordenació urbana vigents i no es preveuen efectes addictius amb els produïts amb altres activitats anàlogues ubicades en la zona.  
Segons s'indica en l'EIA, per a l'exercici de l'activitat s'ha optat per un terreny, amb nau ja construïda, ubicat en un polígon industrial ja consolidat i pròxim a la població. Encara que la descontaminació de VFU produeix residus perillosos, l'emmagatzematge correcte i el control redueixen els riscos sobre el medi ambient. A més de la gestió de residus, aquesta activitat permet la venda de peces dels vehicles i promou la reutilització dels seus components. Les principals afeccions ambientals associades a l'exercici de l'activitat seran:  
  
  
1. A l'atmosfera:  
a) Contaminació per partícules sòlides.  
L'EIA valora les alteracions de la qualitat de l'aire derivades de la generació de pols i partícules en suspensió degudes al trànsit de vehicles, operacions de càrrega i descàrrega, i a la fragmentació o cisallament i premsatge de residus. Els residus metàl·lics més gran i de volum intermedi es disposen a granel. Els més xicotets, tipus borumballes, cables, caragolam, etc., seran envasats en contenidors. Com a mesures protectores proposa el compliment del programa de manteniment i inspeccions regulars dels vehicles encarregats del transport, i la neteja diària de les instal·lacions. Així mateix, subratlla que l'accés de les grues i els vehicles a la instal·lació es farà sobre vials asfaltats.  
  
Aquestes mesures s'han de complementar amb el següent:  
- En el cas que els materials més xicotet, susceptibles de ser dispersats o arrossegats pel vent, s'emmagatzemen en l'exterior de la nau, els contenidors romandran tancats o coberts amb lones.  
  
- El procés de recuperació dels gasos fluorats dels sistemes d'aire condicionat instal·lats en els VFU, es farà de manera controlada, utilitzant equips específics per a això. El personal que realitze la dita activitat haurà de disposar del certificat acreditatiu regulat en el Reial Decret 795/2010, de 16 de juny, pel qual es regula la comercialització i manipulació de gasos fluorats i equips basats en aquests, així com la certificació dels professionals que els utilitzen.  
b) Contaminació acústica.  
Presenta un estudi acústic que justifica la suficiència de l'aïllament produït pels paraments de la nau i l'atenuació de la propagació del so a cel obert per a no sobrepassar els nivells de recepció exterior. Aquestes conclusions es consideren vàlides, sempre que es verifiquen amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories seran fetes en la fase de funcionament i per un organisme autoritzat.  
  
  
2. Al sòl i a les aigües:  
Segons considera l'EIA, els possibles impactes seran deguts a la possibilitat de produir-se vessaments de líquids contaminants que per mitjà de lixiviació, escolament o percolació seran susceptibles de contaminar les aigües subterrànies o el sòl.  
Les mesures protectores i correctores proposades són les següents:  
- Solera impermeable en tota la zona exterior a la nau.  
- Instal·lacions per a l'arreplega de vessaments en les zones de recepció de vehicles i de descontaminació, amb canalització i pendents que en faciliten l'arreplega.  
- Les zones de descontaminació i d'emmagatzematge de RP estaran totalment cobertes.  
- La zona d'emmagatzematge de residus disposarà de contenidors i depòsits homologats i degudament identificats, depenent del tipus de residu que continguen. Se situaran sobre cubetes de retenció de líquids. No es disposarà cap envàs, depòsit o emmagatzematge de residus sobre el mateix sòl o sobre una zona connectada a xarxa d'arreplega i evacuació d'aigües.  
Els residus procedents de fugues, vessaments, accidents, manteniment, reparació, neteja de les peces, o qualsevol altre equip o mitjà utilitzat hauran de ser controlats, arreplegats i gestionats d'acord amb la seua naturalesa, i s'haurà d'acreditar amb la documentació corresponent. L'activitat no produirà abocaments procedents del procés productiu.  
- Les zones no cobertes de la instal·lació comptaran amb pendents adequats que asseguren l'arreplega correcta de les aigües pluvials.  
- Les aigües residuals procedents de l'ús dels serveis sanitaris i lavabos abocaran directament a la xarxa de clavegueram del polígon. Els abocaments procedents de les aigües pluvials arreplegats en la zona no coberta, es dirigiran cap a una canalització que les farà passar per un sistema de separació de greixos i hidrocarburs prèviament al seu abocament al clavegueram públic.  
Una vegada revisada la documentació, considerem que aquestes mesures es complementaran amb:  
- Es disposarà de serradura (o un altre material absorbent) en quantitat adequada i disponible per a procedir a l'arreplega immediata dels abocaments accidentals de RP que puguen produir-se en tota la instal·lació. En la zona de bateries es disposarà, a més, de material neutralitzador d'àcids (per exemple, bicarbonat sòdic). Una vegada utilitzats aquests materials, es tractaran com a RP fins que s'entreguen a un gestor autoritzat.  
- El pla de vigilància haurà de preveure el manteniment i la neteja del separador d'hidrocarburs que depura les pluvials, de manera que permeta un funcionament adequat al règim de pluges.  
- La instal·lació es connectarà a la xarxa general de clavegueram del polígon. Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Los Montesinos. Si fóra necessari, s'aplicaran els tractaments previs pertinents per a complir els límits que en aquestes s'establisquen.  
  
3. Impacte visual  
Disposarà d'un tanca perimetral opaca d'altura suficient per a minimitzar l'impacte visual que la instal·lació puga produir. Els vehicles s'apilaran sense sobrepassar l'altura de la tanca.  
  
4. Impactes sobre la fauna, la flora o el paisatge  
No es preveu aquest tipus d'impactes per realitzar-se l'activitat en una parcel·la situada en un polígon industrial amb la nau ja construïda.  
Respecte del sistema de protecció d'incendis, considerem necessari que incloga, a més, la zona de la instal·lació exterior a la nau.  
L'EIA indica que s'establirà un programa de vigilància ambiental que identifique i gestione els riscos mediambientals en què puga incórrer l'empresa i garantisca el compliment de la legislació vigent.  
  
D'aquest programa de vigilància ambiental, es portarà un registre documentat a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb els apartats 6.c.1 i 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, i modificat pel Decret 32/2006, de 10 de març.  
  
2. L'expedient ha observat els tràmits previstos en la Llei 21/2013, de 9 de desembre, d'Avaluació Ambiental, i en les altres disposicions que s'hi apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la resolució següent:  
  
Primer  
Estime acceptable, només als efectes ambientals i sense perjuí de l'obtenció prèvia de les autoritzacions sectorials que s'hi apliquen, l'activitat «gestor de residus, centre de recepció i descontaminació de vehicles fora d'ús», el titular de la qual és Desguace Lorente, SL, ubicada al carrer de Rojales, 9-B, polígon industrial Levante II, Los Montesinos (Alacant), sempre que es desenvolupe d'acord amb el que estableixen l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants establits a continuació:  
1. Els residus admesos en l'activitat seran els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindran de l'òrgan competent en matèria de residus les autoritzacions corresponents i la inscripció en el registre general de gestors autoritzats de residus de la Comunitat Valenciana que corresponguen per al centre ubicat al carrer de Rojales, 9-B, polígon industrial Levante II, Los Montesinos (Alacant), per a l'exercici de l'activitat, i aquesta s'adaptarà a les condicions que l'òrgan esmentat establisca.  
3. El promotor haurà d'obtindre compromisos d'acceptació de residus per gestors autoritzats per a la totalitat dels residus generats per aquesta activitat, indicant-hi com a punt d'arreplega les instal·lacions localitzades al carrer de Rojales, 9-B, polígon industrial Levante II, Los Montesinos (Alacant). Els compromisos estaran permanentment en vigor i a disposició de l'autoritat ambiental competent.  
4. El sistema de protecció d'incendis inclourà, a més, la zona de la instal·lació situada en l'exterior de la nau.  
5. Els contenidors on s'emmagatzemen residus susceptibles de ser dispersats o arrossegats pel vent romandran tancats o coberts amb lones.  
  
6. El procés d'extracció per a recuperar els gasos fluorats del sistema d'aire condicionat dels vehicles, es farà de manera controlada, utilitzant els equips específics per a això. El personal que realitze la dita activitat haurà de disposar del certificat acreditatiu regulat en el Reial Decret 795/2010, de 16 de juny, pel qual es regula la comercialització i manipulació de gasos fluorats i equips basats en aquests, així com la certificació dels professionals que els utilitzen.  
7. Al començament de l'activitat i almenys cada cinc anys, les auditories acústiques seran fetes per un organisme de control autoritzat, que farà constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents.  
  
8. Es disposarà de serradura (o un altre material absorbent) en quantitat adequada i disponible per a procedir a l'arreplega immediata dels abocaments accidentals de RP que puguen produir-se en tota la instal·lació. En la zona de bateries es disposarà, a més, de material neutralitzador d'àcids (per exemple, bicarbonat sòdic). Una vegada utilitzats aquests materials, es tractaran com a RP fins a la seua entrega a un gestor autoritzat.  
9. El pla de vigilància haurà de preveure el manteniment i la neteja del separador d'hidrocarburs del sistema d'arreplega de les pluvials en funció del règim de pluges.  
10. Per a l'evacuació i el tractament adequats de les aigües residuals generades en el normal exercici de l'activitat, es connectarà a la xarxa de clavegueram del polígon. Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Los Montesinos. Si fóra necessari, s'aplicaran els tractaments previs pertinents per a complir els límits que en aquestes s'establisquen.  
  
11. Es portarà un registre documentat del programa de vigilància ambiental als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
12. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que, contra aquesta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'Avaluació Ambiental.  
  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013 esmentada.  
  
València, 23 de febrer de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 11 d'abril de 2016.- El director general de Medi Natural i d'Avaluació Ambiental: Antoni Marzo i Pastor.